Pren possessió un nou oficial de la Policia Local d'Algemesí
29 de juliol de 2024

Un nou oficial ha pres possessió del seu càrrec amb l'objectiu d'afavorir la coordinació del cos de Policia Local d'Algemesí. Amb estos moviments, l'objectiu de l'equip de govern és garantir una bona coordinació i cobrir les places vacants dels últims anys per a incrementar la ràtio d'agent per habitant. Es pretén així arribar als estàndards d'atenció i protecció ciutadana que requerix la nostra població.

Cal destacar que l'evolució de la plantilla de la Policia Local en els últims anys s'ha vist molt minvada, arribant a descendir fins als 33 agents en els anys 2018 i 2019, comprometent-se en molts casos les patrulles nocturnes, la qual cosa portava a incomplir reiteradament el propi decret de l'anterior Alcaldia, que establia en dos les patrulles mínimes a les nits.

Durant els anys 2020 a 2023, es van mantindre en 36 i després del canvi de govern han ascendit a 41 els agents que presten servici al carrer, fent un total de 51 els membres que componen el cos, entre agents, oficials, inspectors, intendents i comissari cap.

De la mateixa manera, el nou model organitzatiu, centrat en una bona coordinació entre la Direcció, els comandaments intermedis i els agents, pretén revertir la situació d'inactivitat que es va registrar en 2022, arribant a mínims històrics. La mitjana anual de 2012 a 2022 en procediments iniciats per la PLA s'establix en 2.500-3.000 a l'any, però en 2022 es va registrar un descens en els registres pròxim al 80%.

El regidor de Seguretat Ciutadana i Mobilitat, Kiko Reinoso, ha destacat “el treball que des de l'àrea es fa des de l'inici de la legislatura i l'exquisida coordinació que existix entre la Policia Local d'Algemesí, la Comissaria de Policia Nacional Alzira-Algemesí i la Policia de la Generalitat. Això ens permet actuar de forma més coordinada i atallar problemàtiques estancades en diverses zones del municipi”.

“L'any anterior a les eleccions municipals, només els procediments sancionadors en matèria de trànsit de competència municipal van passar de 2.220 en 2021 a 401 en 2022, prova evident de l'electoralisme que exercia l'anterior equip de govern després de la reestructuració del cos policial” ha lamentat l'alcalde, José Javier Sanchis, que insistix que “ser laxos amb l'incompliment de les normes ens passa factura a tots, perquè després és molt difícil revertir conductes i infraccions que s'assumixen com permeses i tolerables”.

«Resulta sorprenent que, en l'últim ple municipal, l’exalcaldessa confonguera infraccions relacionades amb la seguretat viària (drogotest) respecte a infraccions contra la Llei de Seguretat Ciutadana. A més, resulta preocupant que les seues manifestacions puguen confondre a la població i crear una falsa idea de les funcions de la Policia Local, i arribaren a interpretar-se com un excés de zel en la seua actuació o excés de les seues competències, complicant les intervencions policials per als agents i per als nostres propis veïns».

Cal recordar que la vigilància i control del trànsit rodat de les nostres vies públiques recauen en la nostra administració, i volem fer-ho de manera que es garantisca la seguretat per a tots, especialment per als més vulnerables.

Recuperació de la unitat de motoristes

Fa uns mesos, després de l'adquisició de dos noves motocicletes i l'assignació de dos agents, es va recuperar la desapareguda unitat de motoristes destinada al control i vigilància de places, parcs i zones comercials. Esta unitat està en procés d'ampliació amb l'adquisició de dos motocicletes més.